

[bookmark: _Hlk196915538]          APSTIPRINĀTS
                                                                                               ar ģenerālprokurora 09.07.2026. rīkojumu
                                                                                   Nr. P-101-104-2026-00012 “Par prokurora amata 
                                                                                   kandidātu atlases nolikuma apstiprināšanu”

Prokurora amata kandidātu atlases nolikums

Izdots saskaņā ar Prokuratūras likuma 33.1 panta ceturto daļu

I.  Vispārīgie jautājumi
1. Nolikums nosaka kārtību, kādā veic prokurora amata kandidātu atlasi (turpmāk – atlase), lai aizpildītu rajona (pilsētas) prokuratūras prokurora amata vakanci.
2. [bookmark: _Hlk88558682]Atlase notiek atklātā konkursā, pārbaudot personas, kura vēlas kandidēt uz prokurora amatu (turpmāk – pretendents), vispārējās un prokurora amata pienākumu pildīšanai nepieciešamās juridiskās zināšanas, izvērtējot pretendenta atbilstību Prokuratūras likumā noteiktajām prokurora amata kandidāta prasībām un prokurora amatam nepieciešamās kompetences un prasmes. 
3. Atlases procesā veic personas datu apstrādi saskaņā ar Eiropas Parlamenta un Padomes 2016. gada 27. aprīļa Regulu (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46EK (Vispārīgā datu aizsardzības regula). Nolikumā paredzētās informācijas, kas satur personas datus, ievietošanai prokuratūras tīmekļvietnē www.prokuratura.lv pretendenta personas datus pseidonimizē, aizstājot tos ar identifikācijas numuru.
4. Atlases procesu nodrošina Prokuroru kvalifikācijas komisija, Prokuroru atestācijas komisija un Administratīvā direktora dienesta Personāla nodaļa (turpmāk – Personāla nodaļa).
5. Atlases process prokuratūrā vismaz vienu gadu nodarbinātajam vecākajam prokurora palīgam un juristam–konsultantam (turpmāk – kvalificētais prokurora atbalsta darbinieks) noteikts šī nolikuma IX nodaļā.
[bookmark: bookmark1]II. Atlases izsludināšana un pieteikuma iesniegšanas kārtība
6. [bookmark: _Hlk92964999]Atlasi izsludina prokuratūras tīmekļvietnē www.prokuratura.lv.
7. Sludinājumā norāda pretendenta pieteikuma iesniegšanas vietu un termiņu, vispārējo un juridisko zināšanu pārbaudījuma pirmās kārtas norises vietu, datumu un laiku, kā arī sniedz Vispārīgās datu aizsardzības regulas 13. un 14. pantā noteikto informāciju. Sludinājumu publicē ne vēlāk kā divas nedēļas pirms pretendenta pieteikuma iesniegšanas termiņa pēdējās dienas un ne vēlāk kā vienu mēnesi pirms vispārējo un juridisko zināšanu pārbaudījuma pirmās kārtas norises dienas.
8. Piesakoties atlasei, pretendents iesniedz:
8.1. [bookmark: _Hlk87949260]pieteikumu, kurā pamato atbilstību Prokuratūras likumā noteiktajām prokurora amata  kandidāta prasībām un apliecina, ka uz viņu nav attiecināmi Prokuratūras likumā noteiktie ierobežojumi ieņemt prokurora amatu, un sniedz izvērstas atbildes  uz šādiem jautājumiem:
8.1.1. par iepriekšējo darba pieredzi un nozīmīgākajiem profesionālajiem sasniegumiem pēdējo trīs gadu laikā, raksturojot savu lomu to sasniegšanā un savus ieguvumus, bet, ja iepriekšējas darba pieredzes nav, tad par mācību praksē gūto pieredzi, raksturojot savu lomu patstāvīgā mācību prakses mērķa sasniegšanā un savus ieguvumus un sniedzot secinājumus par tās iespējamo ietekmi uz prokurora pienākumu pildīšanu;
8.1.2. par vienu svarīgu personīgu panākumu sadzīvē, kur raksturota situācija, sava loma un rīcība, rezultāti, sniegti secinājumi par iegūto pieredzi un tās tālāko izmantojumu;
8.1.3. par savām īpašībām un prasmēm, kas liecina par piemērotību prokurora amatam, kā arī mērķiem, kurus šajā amatā vēlas sasniegt;
8.1.4. par savu redzējumu par prokurora lomu tiesu sistēmas un valsts attīstībā;
8.1.5. par faktiem, kuri var negatīvi ietekmēt pretendenta reputāciju (par pēdējo piecu gadu laikā piemērotajiem administratīvajiem sodiem, disciplinārsodiem);
8.2. [bookmark: _Hlk196469505]dzīves aprakstu (atbilstoši Europass CV standartam), kurā norādītā elektroniskā pasta adrese (turpmāk e-pasts) tiks izmantota saziņai ar pretendentu;
8.3. izglītību un darba stāžu juridiskajā specialitātē apliecinošus dokumentus.
9. Nepieciešamības gadījumā Personāla nodaļas atbildīgais darbinieks var lūgt pretendentam iesniegt papildu informāciju.
10. Personāla nodaļas atbildīgais darbinieks veido katra pretendenta lietu, kurai pievieno pretendenta pieteikumu un citus viņa iesniegtos atlasei nepieciešamos dokumentus, kā arī visus ar atlasi saistītos dokumentus un materiālus.
11. Pēc pieteikuma un tam pievienoto dokumentu saņemšanas pretendentam piešķir identifikācijas numuru, ar kuru aizstāj viņa personas datus, tos pseidonimizējot, un paziņo pretendentam viņa identifikācijas numuru.
12. Pretendents, kurš nav izturējis atlasi, nav izpildījis stažēšanās programmu, nav nokārtojis kvalifikācijas eksāmenu vai Prokuroru atestācijas komisija pēc kvalifikācijas eksāmena nokārtošanas atzinusi prokurora amata kandidātu par neatbilstošu prokurora amatam, atkārtoti pieteikties uz atlasi var ne agrāk kā pēc gada. 
[bookmark: bookmark3]III. Atlases procesa norises nosacījumi
13. Atlase notiek trīs kārtās:
13.1. pirmā kārta – rakstisks vispārējo un juridisko zināšanu pārbaudījums, kas sastāv no divām daļām: testa un praktiskā uzdevuma (turpmāk – kāzuss) risināšanas; 
13.2. otrā kārta – pieteikuma un iesniegto dokumentu izvērtēšana atbilstoši formālajiem kritērijiem, pārbaudot pretendenta atbilstību Prokuratūras likumā noteiktajām prasībām prokurora amata kandidātam (izņemot prasību par nevainojamu reputāciju) un noteikto ierobežojumu ieņemt prokurora amatu neesamību;
13.3. [bookmark: _Hlk87962705]trešā kārta – pretendenta pieteikumā iesniegto atbilžu uz šī nolikuma 8.1.1.–8.1.5. apakšpunktā ietvertajiem jautājumiem vērtēšana un pretendenta intervēšana Prokuroru atestācijas komisijā, pārliecinoties par viņa kompetencēm atbilstoši kritērijiem (1. pielikums), motivāciju, prasmi to pamatot un iepriekšējo darba un dzīves pieredzi, kā arī pretendenta atbilstības Prokuratūras likumā noteiktajai prasībai par nevainojamu reputāciju vērtēšana.
14. Atlases pirmās kārtas testa un kāzusa saturs nav publiski pieejams.
15. Ja pretendents nokavē atlases pirmās kārtas sākumu, viņš zaudē tiesības piedalīties atlasē.
16. [bookmark: _Hlk88561130]Pirms atlases pirmās kārtas Personāla nodaļas atbildīgais darbinieks, bet pirms atlases trešās kārtas Prokuroru atestācijas komisijas sekretārs sastāda pretendentu, kuri piedalās attiecīgajā atlases kārtā, sarakstu un pārbauda viņu personas datus saskaņā ar uzrādīto personu apliecinošo dokumentu.
17. [bookmark: _Hlk92455297]Katrai atlases kārtai sagatavo atsevišķu protokolu. Atlases pirmās kārtas protokolam pievieno aizpildītos testa un kāzusa risinājuma variantus un vērtējumu lapu. Atlases trešās kārtas protokolam pievieno pretendenta vērtējumu lapas. Atlases pirmās kārtas protokolu paraksta Prokuroru kvalifikācijas komisijas priekšsēdētājs, otrās kārtas protokolu paraksta Personāla nodaļas vadītājs un trešās kārtas protokolu paraksta Prokuroru atestācijas komisijas priekšsēdētājs.
18. Atlases kārtu rezultātus ne vēlāk kā 10 darba dienu laikā paziņo prokuratūras tīmekļvietnē www.prokuratura.lv.
19. Protokolu oriģināleksemplārus un citus ar atlasi saistītos materiālus prokuratūra glabā piecus gadus no atlases beigu dienas vai līdz galīgā nolēmuma spēkā stāšanās brīdim, ja saņemta sūdzība par atlases kārtības pārkāpumu.
[bookmark: bookmark6]IV. Atlases pirmā kārta
20. Atlases pirmās kārtas pārbaudījums sastāv no divām daļām: testa kārtošanas un viena kāzusa risināšanas. Šajā atlases kārtā pārbauda (izvērtē) pretendenta vispārējās un juridiskās zināšanas, tai skaitā izpratnes par valstij un sabiedrībai nozīmīgiem faktiem, kā arī par materiālo un procesuālo tiesību normām, kas saistītas ar prokurora pienākumu pildīšanu, un viņa normatīvo aktu piemērošanas prasmes, kas nepieciešamas prokurora amata pienākumu pildīšanai.
21. Testā ir 20 jautājumi ar atbilžu variantiem. Testa jautājumus un kāzusu sagatavo Prokuroru kvalifikācijas komisija, apstiprina ģenerālprokurors.
22. Testa jautājumu lapu un kāzusa lapu nogādāšanu atlases pirmās kārtas norises vietā nodrošina Prokuroru kvalifikācijas komisijas priekšsēdētāja norīkots komisijas loceklis (turpmāk – norīkotais komisijas loceklis), kurš pretendentiem izskaidro arī pārbaudījuma nosacījumus. Personāla nodaļas atbildīgie darbinieki katram pretendentam izsniedz vispirms testa jautājumu lapu un pēc tam, kad pretendents beidzis pildīt testu, izsniedz viņam kāzusa lapu. Pārbaudījuma laikā telpā drīkst atrasties pretendenti, norīkotais komisijas loceklis un Personāla nodaļas atbildīgie darbinieki.
23. Pārbaudījuma izpildei kopējais noteiktais laiks ir 60 minūtes. Pārbaudījumu pretendents kārto patstāvīgi, netraucējot citus pretendentus. Pārbaudījuma izpildes laikā aizliegts izmantot jebkāda veida saziņas līdzekļus un palīgmateriālus. Kāzusa risināšanas laikā atļauts izmantot  tikai Krimināllikumu un Kriminālprocesa likumu bez piezīmēm un komentāriem.
24. Ja pretendents pārbaudījuma laikā neatļauti izmanto saziņas līdzekļus vai citus tehniskos līdzekļus, palīgmateriālus, traucē citus pretendentus vai nestrādā patstāvīgi, viņu izraida no telpas, izdarot par to atzīmi protokolā, kas liedz pretendentam turpināt piedalīties atlasē.
25. Ja pretendents turpina pildīt testu vai kāzusu pēc šī nolikuma 23. punktā noteiktā laika beigām, aizpildīto testu/kāzusu nevērtē. Protokolā norāda, ka tests/kāzuss izpildīts pēc noteiktā laika, kas liedz pretendentam turpināt piedalīties atlasē.
26. [bookmark: _Hlk87958369]Pretendenta sniegto atbilžu uz testa jautājumiem apkopošanu un kāzusa risinājuma vērtēšanu  nodrošina Prokuroru kvalifikācijas komisija. Atlases pirmās kārtas rezultātus vērtē pilnos punktos, par katru pareizu atbildi uz testa jautājumu piešķirot vienu punktu, kāzusa risinājumu novērtējot punktos līdz 20, un ieraksta atlases pirmās kārtas protokolā. Pretendents atlases pirmo kārtu ir nokārtojis sekmīgi un viņu virza uz atlases otro kārtu, ja pārbaudījumā kopā ieguvis vismaz 30 punktus.
27. Pretendentam, kurš nav nokārtojis atlases pirmo kārtu, ir tiesības iepazīties ar testa un kāzusa risinājuma vērtējumu lapu un par atlases pirmās kārtas rezultātiem iesniegt iebildumus ģenerālprokuroram. Ja ģenerālprokurors pretendenta iebildumus uzskata par pamatotiem, kas varēja ietekmēt atlases pirmās kārtas rezultātu, viņš uzdod Prokuroru kvalifikācijas komisijai atkārtoti vērtēt pretendenta pārbaudījuma izpildi. 
[bookmark: bookmark4]V. Atlases otrā kārta
28. Lai iegūtu informāciju un izvērtētu, vai attiecībā uz pretendentu, kurš sekmīgi nokārtojis atlases pirmo kārtu, un šī nolikuma 5. punktā minētā kvalificētā prokurora atbalsta darbinieku nepastāv Prokuratūras likumā noteiktie ierobežojumi ieņemt prokurora amatu, Personāla nodaļas atbildīgais darbinieks sagatavo pieprasījumu, kuru paraksta ģenerālprokurors, un nosūta to Totalitārisma seku dokumentēšanas centram, Zvērinātu advokātu padomei, Zvērinātu notāru padomei, Zvērinātu tiesu izpildītāju padomei un Tiesu administrācijai, kā arī e-pastā nosūta lūgumu Prokuroru atestācijas komisijas priekšsēdētājam organizēt nepieciešamo datu par pretendentu izgūšanu no Sodu reģistra, Fizisko personu reģistra un Administratīvo pārkāpumu procesa atbalsta sistēmas un izdrukas nodošanu Personāla nodaļai. 
29. Personāla nodaļas atbildīgais darbinieks pārbauda pretendenta, kurš sekmīgi nokārtojis atlases pirmo kārtu, un šī nolikuma 5. punktā minētā kvalificētā prokurora atbalsta darbinieka atbilstību Prokuratūras likumā noteiktajām prasībām, izņemot atbilstību prasībai par nevainojamu reputāciju, un to, vai uz viņu nav attiecināmi Prokuratūras likumā noteiktie ierobežojumi ieņemt prokurora amatu. Ja neatbilstību vai ierobežojumus nekonstatē, virza viņu uz atlases trešo kārtu, par kuras norises datumu un laiku Personāla nodaļas atbildīgais darbinieks paziņo uz viņa pieteikumā norādīto e-pastu.
30. Ja pēc šī nolikuma 28. punktā saņemtās informācijas vai šī nolikuma 29. punktā norādītās pārbaudes konstatē, ka pretendents vai kvalificētais prokurora atbalsta darbinieks neatbilst Prokuratūras likumā noteiktajām prasībām vai ja uz viņu ir attiecināmi Prokuratūras likumā noteiktie ierobežojumi ieņemt prokurora amatu, Personāla nodaļas atbildīgais darbinieks rakstveidā informē pretendentu vai kvalificēto prokurora atbalsta darbinieku, ka viņš netiek virzīts uz atlases trešo kārtu, nosūtot informāciju uz viņa pieteikumā norādīto e-pastu.
[bookmark: bookmark5][bookmark: bookmark8]VI. Atlases trešā kārta
31. Uzsākot atlases trešo kārtu, pretendentam paziņo Prokuroru atestācijas komisijas sastāvu, pēc kā komisija, uzklausot pretendentu, izvērtē informāciju, kas var negatīvi ietekmēt viņa reputāciju. Ja nepieciešams, Prokuroru atestācijas komisija var pieprasīt papildu informāciju par pretendentu.
32. Prokuroru atestācijas komisijas sēdes ir slēgtas, sēdē (izņemot apspriedes daļu) veic audio vai video ierakstu. 
33. Ja Prokuroru atestācijas komisija atzīst, ka pretendents neatbilst Prokuratūras likumā noteiktajai prasībai par nevainojamu reputāciju, tā pieņem motivētu lēmumu neiekļaut pretendentu prokurora amata kandidātu sarakstā, un viņš atlases trešo kārtu neturpina. 
34. [bookmark: _Hlk88567599]Ja Prokuroru atestācijas komisija nav pieņēmusi šī nolikuma 33. punktā paredzēto lēmumu, turpmāk atlases trešajā kārtā Prokuroru atestācijas komisija intervē pretendentu un vērtē viņa pieteikumā sniegtās izvērstās atbildes uz šī nolikuma 8.1.1.–8.1.5. apakšpunktā ietvertajiem jautājumiem. Intervijā izmanto arī informāciju par pretendentu, kas iegūta atlases iepriekšējās kārtās, kā arī to informāciju par pretendentu, kas ir pieejama publiski vai atrodas prokuratūras rīcībā. 
35. [bookmark: _Hlk87967876][bookmark: _Hlk87967491][bookmark: _Hlk131505045]Ievērojot intervijas rezultātus, pretendenta atbildes, izņemot šī nolikuma 8.1.5. apakšpunktā paredzēto, katrs Prokuroru atestācijas komisijas loceklis atsevišķi novērtē pretendentu punktos no 1 līdz 5 un aizpilda Prokurora amata kandidātu atlases trešās kārtas vērtējumu lapu (1. pielikums). Vērtējumam, kas ir zemāks par 3, Prokuroru atestācijas komisijas loceklis pievieno vērtējuma pamatojumu. 
36. [bookmark: _Hlk87967764][bookmark: _Hlk86852875]Prokuroru atestācijas komisijas sekretārs apkopo par katru pretendentu šī nolikuma 35. punktā minētajā vērtējumu lapā ierakstītos rezultātus un aizpilda Prokurora amata kandidātu atlases trešās kārtas kopvērtējuma lapu (2. pielikums). Par katru novērtējuma kritēriju vidējos vērtējumus iegūst, summējot visu Prokuroru atestācijas komisijas locekļu dotos vērtējumus un dalot ar to komisijas locekļu skaitu, kuri piedalījušies vērtēšanā. Iegūto aritmētisko rezultātu noapaļo līdz diviem cipariem aiz komata (ja decimāldaļskaitļa trešais cipars aiz komata ir cipars “5” vai lielāks, otro ciparu aiz komata apaļo uz augšu). Ja iegūtais aritmētiskais rezultāts nesasniedz 3 punktus, to neapaļo. Par katru pretendentu atlases trešās kārtas kopējo vērtējumu iegūst, saskaitot visus vidējos Prokuroru atestācijas komisijas locekļu trešās kārtas vērtējumus. Atlases trešās kārtas rezultātus Prokuroru atestācijas komisijas sekretārs ieraksta protokolā.
37. Ja par kādu no šī nolikuma 2. pielikumā minētā novērtējuma kritēriju komisijas locekļu vidējais piešķirto punktu skaits ir mazāks par 3, pretendentu neiekļauj prokurora amata kandidātu sarakstā, par ko Prokuroru atestācijas komisija pieņem lēmumu. 
38. Šī nolikuma 33. punktā paredzēto lēmumu neiekļaut pretendentu prokurora amata kandidātu sarakstā Prokuroru atestācijas komisija var pieņemt arī tad, ja informācija, kas var negatīvi ietekmēt pretendenta reputāciju, iegūta atlases trešās kārtas gaitā. Šādā gadījumā pretendenta atbildes nevērtē un Prokurora amata kandidātu atlases trešās kārtas vērtējumu lapu (1. pielikums) neaizpilda.
[bookmark: bookmark9]VII. Atlases kopējā rezultāta noteikšana un paziņošana
39. Atlases kopējo rezultātu iegūst, summējot atlases pirmajā un trešajā kārtā iegūto pretendenta vērtējumu. Rezultātu Prokuroru atestācijas komisijas sekretārs ieraksta Prokurora amata kandidātu atlases rezultātu lapā (3. pielikums), ko paraksta Prokuroru atestācijas komisijas priekšsēdētājs.
40. Pretendentu, kurš sekmīgi pabeidzis atlasi, Prokuroru atestācijas komisija atzīst par atbilstošu prokurora amata kandidāta statusam un iekļauj Prokurora amata kandidātu sarakstā (4. pielikums), ko paraksta Prokuroru atestācijas komisijas priekšsēdētājs. 
41. [bookmark: _Hlk83297679][bookmark: _Hlk196466378]Atlases rezultātu un kārtas numuru prokurora amata kandidātu sarakstā pretendentam, kurš iekļauts minētajā sarakstā, Personāla nodaļas atbildīgais darbinieks paziņo ne vēlāk kā piektajā darba dienā pēc atlases procesa noslēguma, nosūtot rakstisku paziņojumu uz viņa pieteikumā norādīto e-pastu.
42. Tiesības iepazīties ar informāciju, kas saistīta ar atlases procesu, pēc tās beigām piešķir Prokuroru atestācijas komisijas priekšsēdētājs ar rakstisku atļauju, ievērojot Informācijas atklātības likumā noteikto kārtību.
43. Šī nolikuma 33., 37. un 38. punktā minēto Prokuroru atestācijas komisijas lēmumu pretendentam, kurš netika iekļauts prokurora amata kandidātu sarakstā, Personāla nodaļas atbildīgais darbinieks nosūta uz viņa pieteikumā norādīto e-pastu.
44. Par Prokuroru atestācijas komisijas lēmumu, kas ir bijis par pamatu pretendenta neiekļaušanai prokurora amata kandidātu sarakstā, pretendents 10 dienu laikā pēc tā paziņošanas var iesniegt ģenerālprokuroram iebildumus. Ja ģenerālprokurors konstatē atlases trešās kārtas pārkāpumus, kas varēja ietekmēt atlases rezultātu kopumā, viņš var uzdot atkārtoti organizēt atlases trešo kārtu. Ģenerālprokurora atbildi pretendents mēneša laikā var pārsūdzēt tiesā Administratīvā procesa likumā noteiktajā kārtībā.
[bookmark: bookmark10]VIII. Prokurora amata kandidātu saraksts
45. Prokurora amata kandidātu sarakstā pretendentu iekļauj uz vienu gadu. Ja prokurora amata kandidātam gada laikā nav piedāvāts uzsākt stažēšanos vakantajā rajona (pilsētas) prokuratūras prokurora amatā, viņu svītro no attiecīgā prokurora amata kandidātu saraksta. Šai personai ir tiesības atkārtoti pieteikties atlasei.
46. Pirms šī nolikuma 45. punktā norādītā termiņa izbeigšanās pretendentu svītro no attiecīgā prokurora amata kandidātu saraksta, ja ar viņu noslēgts stažēšanās līgums, pēc pretendenta paša vēlēšanās vai arī, ja iestājies kāds no apstākļiem, kas ir šķērslis personas pretendēšanai uz prokurora amatu. Pretendentam ir pienākums paziņot prokuratūrai, ja radies apstāklis, kas liedz pretendēt uz prokurora amatu.
47. Pretendentus attiecīgajā prokurora amata kandidātu sarakstā sarindo atbilstoši atlasē iegūtajam rezultātam, sākot ar lielāko punktu skaitu.
48. Katras nākamās atlases rezultātā papildinot attiecīgo prokurora amata kandidātu sarakstu, ievēro šī nolikuma 47. punkta nosacījumu.
49. Aktuālos prokurora amata kandidātu sarakstus ar pseidonimizētiem personas datiem ievieto prokuratūras tīmekļvietnē www.prokuratura.lv. 
IX. Kvalificētā prokurora atbalsta darbinieka atlases procesa nosacījumi
50. Prokuratūrā vismaz vienu gadu nodarbinātais kvalificētais prokurora atbalsta darbinieks var pieteikties atlasei, iesniedzot pieteikumu un citus dokumentus atbilstoši šī nolikuma 8. punktā noteiktajam, ja saņēmis struktūrvienības, kurā veic attiecīgos darba pienākumus, virsprokurora rekomendāciju, kurā ietverts viņa zināšanu un prasmju, kas nepieciešamas prokurora amata pienākumu veikšanai, vērtējums.
51. Šī nolikuma 50. punktā minētajā gadījumā atlasei var pieteikties ārpus šī nolikuma 6. punktā noteiktā sludinājuma publicēšanas. 
52. Kvalificētais prokurora atbalsta darbinieks atlases procesā piedalās, sākot no atlases otrās kārtas, un, ja atbilstoši Prokuratūras likumā noteiktajam neatbilstību vai ierobežojumus nekonstatē, viņu virza uz atlases trešo kārtu, par kuras norises datumu un laiku Personāla nodaļas atbildīgais darbinieks paziņo uz viņa norādīto e-pastu.
53. Uzsākot atlases trešo kārtu, paziņo Prokuroru atestācijas komisijas sastāvu, pēc kā komisija, uzklausot kvalificēto prokurora atbalsta darbinieku, izvērtē informāciju, kas var negatīvi ietekmēt viņa reputāciju. Ja nepieciešams, Prokuroru atestācijas komisija var pieprasīt papildu informāciju par viņu.
54. Prokuroru atestācijas komisijas sēdes ir slēgtas, sēdē (izņemot apspriedes daļu) veic audio vai video ierakstu. 
55. Ja Prokuroru atestācijas komisija atzīst, ka kvalificētais prokurora atbalsta darbinieks neatbilst Prokuratūras likumā noteiktajai prasībai par nevainojamu reputāciju, tā pieņem motivētu lēmumu, un viņš atlases trešo kārtu neturpina. 
56. Ja Prokuroru atestācijas komisija nav pieņēmusi šī nolikuma 55. punktā paredzēto lēmumu, turpmāk atlases trešajā kārtā Prokuroru atestācijas komisija intervē kvalificēto prokurora atbalsta darbinieku un vērtē viņa pieteikumā sniegtās izvērstās atbildes uz šī nolikuma 8.1.–8.5. apakšpunktā ietvertajiem jautājumiem. Intervijā izmanto arī informāciju par kvalificēto prokurora atbalsta darbinieku, kas iegūta atlases otrajā kārtā, kā arī to informāciju par viņu, kas ir pieejama publiski vai atrodas prokuratūras rīcībā. 
57. Kvalificētā prokurora atbalsta darbinieka novērtēšanu Prokuroru atestācijas komisija veic šī nolikuma 35. un 36. punktā paredzētajā kārtībā.
58. Ja par kādu no šī nolikuma 2. pielikumā minētā novērtējuma kritēriju komisijas locekļu vidējais piešķirto punktu skaits ir mazāks par 3, Prokuroru atestācijas komisija pieņem lēmumu par kvalificētā prokurora atbalsta darbinieka neatbilstību prokurora amata kandidāta statusam. 
59. Šī nolikuma 55. punktā paredzēto lēmumu atzīt kvalificēto prokurora atbalsta darbinieku par neatbilstošu prokurora amata kandidāta statusam Prokuroru atestācijas komisija var pieņemt arī tad, ja informācija, kas var negatīvi ietekmēt viņa reputāciju, iegūta atlases trešās kārtas gaitā. Šādā gadījumā kvalificētā prokurora atbalsta darbinieka atbildes nevērtē un Prokurora amata kandidātu atlases trešās kārtas vērtējumu lapu (1. pielikums) neaizpilda.
60. Ja kvalificēto prokurora atbalsta darbinieku atzīst par atbilstošu prokurora amata kandidāta statusam, Prokuroru atestācijas komisija lēmumu nosūta ģenerālprokuroram jautājuma izlemšanai par stažēšanās līguma ar kandidātu noslēgšanas organizēšanai. 
61. Šī nolikuma 55., 58. un 59. punktā minēto Prokuroru atestācijas komisijas lēmumu Personāla nodaļas atbildīgais darbinieks nosūta uz kvalificētā prokurora atbalsta darbinieka pieteikumā norādīto e-pastu. Par šo lēmumu kvalificētais prokurora atbalsta darbinieks 10 dienu laikā pēc tā paziņošanas var iesniegt ģenerālprokuroram iebildumus. Ja ģenerālprokurors konstatē atlases trešās kārtas procesa pārkāpumus, kas varēja ietekmēt atlases rezultātu, viņš var uzdot Prokuroru atestācijas komisijai atkārtoti organizēt atlases trešo kārtu. Ģenerālprokurora atbildi kvalificētais prokurora atbalsta darbinieks mēneša laikā var pārsūdzēt tiesā Administratīvā procesa likumā noteiktajā kārtībā.
62. Kvalificētais prokurora atbalsta darbinieks, kurš nav izturējis atlasi, nav izpildījis stažēšanās programmu, nav nokārtojis kvalifikācijas eksāmenu vai Prokuroru atestācijas komisija pēc kvalifikācijas eksāmena nokārtošanas atzinusi prokurora amata kandidātu par neatbilstošu prokurora amatam, atkārtoti pieteikties uz atlasi var ne agrāk kā pēc gada.
[bookmark: bookmark11]X. Noslēguma jautājumi
63. Pretendenta pieteikuma, kas iesniegts līdz šī nolikuma spēkā stāšanās dienai, tālākai virzībai piemēro šī nolikuma nosacījumus.
64. Pretendents, kurš līdz šī nolikuma spēkā stāšanās dienai iekļauts prokurora amata kandidātu sarakstā, saglabā tiesības atrasties tajā vienu gadu no dienas, kad viņš iekļauts prokurora amata kandidātu sarakstā.



Prokurora amata kandidātu atlases nolikuma 1. pielikums

Prokurora amata kandidātu atlases trešās kārtas vērtējumu lapa

Prokurora amata pretendents / kvalificētais prokurora atbalsta darbinieks
(atbilstošo pasvītrot)
______________________________________________
(vārds, uzvārds)

	Novērtējuma kritēriji, skaidrojums

	Vērtējums 5 punktu sistēmā

	1. Uz komisijas jautājumiem ir sniegtas atbildes pēc būtības, tās ir argumentētas.
	

	2. Pretendentam ir labas prasmes darbam ar datoru dokumenta teksta sagatavošanā un noformēšanā (pēc iesniegtā pieteikuma un CV); pretendents pārzina latviešu valodu; sagatavotais teksts ir labi strukturēts, gramatiski pareizs un viegli uztverams.
	

	3. Pretendentam piemīt izpratne par prokuratūras funkcijām un tās vietu tiesu varas sistēmā; pretendents demonstrē izpratni par darbu prokuratūrā un viņam piemīt prokurora amatam atbilstošas zināšanas un kompetences.
	

	4. Pretendents demonstrē vispusīgas intereses, pienākuma un atbildības sajūtu, labas manieres; izvirza sev augstas prasības; apzinās savas emocijas un spēj tās vadīt; ir apdomīgs un saglabā mieru; prot skaidri formulēt viedokli; kontrolē savu izturēšanos pat kritiskās situācijās; analizē savas stiprās un vājās puses, spēj strādāt komandā.
	

	5. Pretendents ir atvērts lietišķai komunikācijai, izsakās skaidri un saprotami, argumentē objektīvi un balstās uz faktiem, spēj veidot konstruktīvu diskusiju; pieņem atšķirīgu viedokli, to pauž un kritizē konstruktīvi.
	




Komisijas loceklis___________________________________________________
                                            (vārds, uzvārds, paraksts)


Prokurora amata kandidātu atlases nolikuma 2. pielikums

Prokurora amata kandidātu atlases trešās kārtas kopvērtējuma lapa

Prokurora amata pretendents / kvalificētais prokurora atbalsta darbinieks
(atbilstošo pasvītrot)
______________________________________________
(vārds, uzvārds)

	Novērtējuma kritēriji, skaidrojums

	Vidējais komisijas locekļu vērtējums

	1. Uz komisijas jautājumiem ir sniegtas atbildes pēc būtības, tās ir argumentētas.
	

	2. Pretendentam ir labas prasmes darbam ar datoru dokumenta teksta sagatavošanā un noformēšanā (pēc iesniegtā pieteikuma un CV); pretendents pārzina latviešu valodu; sagatavotais teksts ir labi strukturēts, gramatiski pareizs un viegli uztverams.
	

	3. Pretendentam piemīt izpratne par prokuratūras funkcijām un tās vietu tiesu varas sistēmā; pretendents demonstrē izpratni par darbu prokuratūrā un viņam piemīt prokurora amatam atbilstošas zināšanas un kompetences.
	

	4. Pretendents demonstrē vispusīgas intereses, pienākuma un atbildības sajūtu, labas manieres; izvirza sev augstas prasības; apzinās savas emocijas un spēj tās vadīt; ir apdomīgs un saglabā mieru; prot skaidri formulēt viedokli; kontrolē savu izturēšanos pat kritiskās situācijās; analizē savas stiprās un vājās puses, spēj strādāt komandā.
	

	5. Pretendents ir atvērts lietišķai komunikācijai, izsakās skaidri un saprotami, argumentē objektīvi un balstās uz faktiem, spēj veidot konstruktīvu diskusiju; pieņem atšķirīgu viedokli, to pauž un kritizē konstruktīvi.
	

	Kopvērtējums
(Vidējo vērtējumu summa)
	




Komisijas priekšsēdētājs ___________________________________________________
                                            (vārds, uzvārds, paraksts)

Prokurora amata kandidātu atlases nolikuma 3. pielikums

Prokurora amata kandidātu atlases rezultātu lapa

	Nr.
p.k.
	Pretendenta vārds, uzvārds
(punktu skaits)
	Atlases pirmās kārtas vērtējums
(punktu skaits)
	Atlases trešās kārtas vērtējums
(punktu skaits)
	Atlases kopējais vērtējums
(punktu skaits)

	
	
	
	
	

	
	
	
	
	

	
	
	
	
	

	
	
	
	
	



[bookmark: _Hlk86854298]Komisijas priekšsēdētājs:_________________________________________
                                                         (vārds, uzvārds, paraksts)



[bookmark: _Hlk196384843]Prokurora amata kandidātu atlases nolikuma 4. pielikums

Prokurora amata kandidātu saraksts

	Nr.
p.k.
	Prokurora amata kandidāta vārds, uzvārds
(vai identifikācijas numurs)

	Atlases kopējais vērtējums
(punktu skaits)
	Datums, līdz kuram iekļauts sarakstā

	
	
	
	

	
	
	
	

	
	
	
	

	
	
	
	



Komisijas priekšsēdētājs:_________________________________________
                                                         (vārds, uzvārds, paraksts)

